ORDE do 30 de marzo de 2009 sobre a modificación puntual do Plan Xeral de Ordenación Municipal da Cañiza (Pontevedra), relativa á inclusión da Casa Escribana do Torgo no catálogo do Plan Xeral de Ordenación Municipal.
CONSELLERÍA DE POLÍTICA TERRITORIAL, OBRAS PÚBLICAS E TRANSPORTES — III. OUTRAS DISPOSICIÓNS — 29/04/2009

O Concello da Cañiza remite o expediente de referencia solicitando a súa aprobación definitiva, conforme o disposto no artigo 85.5º da Lei 9/2002, do 30 de decembro, de ordenación urbanística e protección do medio rural de Galicia (en diante LOUG).
I. Antecedentes.
I.1. O Plan Xeral de Ordenación Municipal (PXOM) da Cañiza foi aprobado definitivamente o 27 de xuño de 2003.
I.2. A modificación puntual non se someteu a informe previo á aprobación inicial (artigo 85.1º da LOUG), por dárense as circunstancias que, de acordo co artigo 93.4º da LOUG, permiten prescindir do dito trámite. Foi aprobada inicialmente polo Pleno do concello o 25 de abril de 2008 e, segundo consta no expediente, foi sometida a información pública por medio de anuncios publicados nos diarios La Voz de Galicia e Atlántico do 16 de maio de 2008 e no DOG do 22 de maio de 2008. Simultaneamente déuselles audiencia aos concellos limítrofes.
I.3. Durante a información pública o concello solicitou informes á Confederación Hidrográfica do Norte (emitido en sentido favorable o 11 de xuño de 2008), á Consellería do Medio Rural (non emitiu informe), á Dirección Xeral de Patrimonio Cultural da Consellería de Cultura e Deporte (emitidos o 10 de abril de 2008 con observacións e o 8 de agosto de 2008 en sentido favorable) e á Consellería de Vivenda e Solo (escrito do 5 de xuño de 2008 indicando que non procede o informe).
I.4. A Dirección Xeral de Desenvolvemento Sostible da Consellería de Medio Ambiente emitiu con data do 15 de abril de 2008 a decisión de non someter esta modificación puntual ao proceso de avaliación ambiental estratéxica previsto nos artigos 5 e seguintes da Lei 6/2007, do 11 de maio, de medidas urxentes en materia de ordenación do territorio e do litoral de Galicia.
I.5. No expediente consta licenza para execución de obra de rehabilitación desta edificación, para a súa adaptación a establecemento de turismo rural, concedida o 12 de novembro de 2004 a Mª José Silva Rodríguez.
I.6. Tras unha primeira aprobación provisoria o 31 de agosto de 2008 e, unha vez emendadas as deficiencias, o concello aprobou provisoriamente a modificación puntual o 27 de febreiro de 2009, logo dos informes técnico (do 22 de outubro de 2008) e xurídico (do 6 de agosto de 2008).
II. Consideracións e fundamentación.
A) Con data do 30 de marzo de 2009, a Dirección Xeral de Ordenación do Territorio e Urbanismo elevou un informe-proposta de resolución no cal se expresa o seguinte:
II.1. Segundo consta no expediente, a modificación puntual, formulada polo concello, xorde da solicitude presentada no concello por Mª José Silva Rodríguez co fin de incluír a edificación Casa Escribanía no catálogo de elementos culturais do PXOM.
II.2. O proxecto de modificación fundaméntase no interese de incluír no dito catálogo o conxunto das edificacións, polo seu interese patrimonial e a singularidade do seu contorno. Dado que a protección do patrimonio é un dos fins da actividade urbanística, segundo o artigo 4 da LOUG, pode considerarse como unha razón de interese público, dentro do que o artigo 94.1º denomina outros fins públicos. Así mesmo, considérase que a documentación é suficiente para o alcance e finalidade da modificación.
B) De conformidade cos artigos 89 e 93.4º da Lei 9/2002, do 30 de decembro, de ordenación urbanística e protección do medio rural de Galicia, e co artigo 1 do Decreto 188/2008, do 28 de agosto, polo que se establece a estrutura orgánica da Consellería de Política Territorial, Obras Públicas e Transportes, a competencia para resolver sobre a aprobación definitiva das modificacións puntuais dos plans xerais de ordenación municipal correspóndelle á conselleira de Política Territorial, Obras Públicas e Transportes.
III. Resolución.
Visto canto antecede,
RESOLVO:
Primeiro.-De acordo co punto 5º a) do artigo 85 da Lei 9/2002, do 30 de decembro, de ordenación urbanística e protección do medio rural de Galicia, aprobar definitivamente a modificación puntual do Plan Xeral de Ordenación Municipal da Cañiza, relativa á inclusión da Casa Escribana do Torgo no catálogo do PXOM.
Segundo.-Contra esta orde cabe interpoñer recurso contencioso-administrativo ante a sala correspondente do Tribunal Superior de Xustiza de Galicia, no prazo de dous meses, que se contarán desde o día seguinte ao da súa publicación, segundo dispoñen os artigos 10 e 46 da Lei 29/1998, do 13 de xullo, reguladora da xurisdición contencioso-administrativa.
Terceiro.-De conformidade co disposto polos artigos 92 da Lei 9/2002 e 70 da Lei 7/1985, do 2 de abril, reguladora das bases de réxime local, o concello deberá publicar no BOP a normativa e ordenanzas da modificación aprobada definitivamente.
Cuarto.-Notifíqueselle esta orde ao concello e publíquese no Diario Oficial de Galicia.
Santiago de Compostela, 30 de marzo de 2009.
María José Caride Estévez
Conselleira de Política Territorial, Obras Públicas
e Transportes